UFO-Mail nr. 123 


Skandinavisk UFO Information 

13. november 2010 


UFO-Nyt nr. 4 er netop udsendt til alle abonnenter. Vi bringer her et par smagsprøver fra det nye - og 
sidste - nummer af tidsskriftet. 

Fra UFO-Nyt til ufo.dk 

Af Kim Møller Hansen 

UFO-Nyt 1958 - 2010. Et af verdens ældste tidsskrifter om 
ufomyten er udkommet for sidste gang, men tager kampen op på 
nettet. 

I januar 1986 blev »The Other Side« oprettet af Jim Speiser. Det var et 
internetforum om ufoer og paranormale emner for skeptikere, troende og 
tvivlere. Nu kunne alle med en computer, et modem og en telefonforbindelse 
offentliggøre deres tanker og dele synspunkter med andre. Dermed blev 
ufoorganisationernes monopol brudt. Hidtil havde deres konferencer, tidsskrifter 
og bøger været toneangivende. Ufologerne kendte derigennem hinanden, talte 
samme „sprog" og behandlede de samme emner. Internettet gav pludselig andre 
mulighed for at komme til orde, hvilket betød, at flere aspekter af ufoemnet blev 
inddraget og behandlet på nye måder. 

Internettet må opfattes som et demokratisk forum, hvor alle kan komme til 
orde. Bagsiden er, at nettet i dag også har udviklet sig til en platform, hvor en 
hvilken-som-helst-tosse hurtigt og nemt kan udbrede hvad-som-helst uden 
skyggen af dokumentation, kalde sig „ekspert" - og endda blive troet. 

Engang var der formentlig omkring 3.000 ufotidsskrifter i verden. Mange af dem 
blev udgivet af folk, som selv havde høstet erfaringer med rapportoptagelse og 
efterforskning, og som gennem mange år havde dannet sig en velunderbygget 
viden på området. I dag findes der under 50 ufotidsskrifter på verdensplan - 
alene i 2008-9 måtte 20 lukke. Og nu er det så efter 52 år blevet til det sidste 
nummer af UFO-Nyt. 

Den omsiggribende ufobladdød kan naturligvis ikke alene tilskrives internettet. Lige fra ufomytens fødsel i 1947 har 
mange ventet på den endelige løsning på ufogåden. Når den så ikke har indfundet sig, har mange tabt troen og enten 
helt mistet interessen for at undersøge fænomenet eller er gået til yderligheder og har kastet sig over de mere 
ekstreme aspekter af ufomyten, fx kvægmishandlinger, bortførelser og budskaber fra jordånder gennem korncirkler, 
som alt sammen ligner en søgen tilbage til et førvidenskabeligt verdensbillede. 

En anden faktor har været en manglende vilje til at bruge for meget tid på et 
foreningsarbejde, der langt fra har vist sig at være så spændende som forventet, og 
som ikke når spielbergske højder. Og endelig har nogle foreninger selv savet den gren 
over, de sad på. Det gælder også Skandinavisk UFO Information (SUFOI). 

Foreningen har gennemgået en lang proces fra at være en rumskibstro forening ved 
fødslen i 1957 til at blive en forening, der i dag forholder sig analyserende til ufomyten 
og ikke tror på rumskibe. Der er ikke tale om ét mysterium (får vi besøg udefra?), som 
skal opklares, men derimod om udforskning af mange, forskellige fænomener og 
begivenheder, der kan give anledning til ufooplevelser. 

Vi mennesker ser og oplever verden, som vi tror, den er - og rapportmaterialet taler sit 
tydelige sprog: Intet tyder på, at Jorden får besøg fra det ydre rum. Dette budskab har 
præget UFO-Nyt i en lang årrække. Bladet har ikke spildt spalteplads på romantiske 
fantasier om rumbrødre, men i stedet - i fuld overensstemmelse med SUFOI's 
skiftende formål og visioner - forsøgt at formidle overblik og reel viden om 
ufofænomenet samt forsøgt at aflive vilde ufohistorier og kvæle løse rygter. Det sælger 
bare ikke mange billetter at bringe veldokumenterede artikler om, hvordan vi 
mennesker kan opleve ganske almindelige fænomener på usædvanlige måder. 

Det giver ikke fortsat tilstrækkelig mening at udgive et ressourcekrævende produkt 
som UFO-Nyt til en lille, men trofast læserkreds, når SUFOI ved at fokusere på 
internettet og med færre ressourcer kan få mange flere i tale, både de informationssøgende og nyhedsmedierne - og så 
de mere flyvske konspirationstilhængere som trænger til modspil på nettet. 

Internettets informationskaos gør det stadig sværere for alle at fremskaffe velunderbyggede og troværdige fakta. 
SUFOI har investeret mere end 50 år på at blive klogere på ufofænomenet, og vi mener, at foreningen med vore 
erfaringer fortsat er forpligtet til at give offentligheden saglig viden om emnet. 

Dette folkeoplysningsarbejde vil i fremtiden primært foregå via hjemmesiden www.ufo.dk 

Flyvevåbnets ufo-arkiv 

Aktindsigt hos Forsvarskommandoen 

Af Ole Hennirigsen 

Anmodning om aktindsigt i ufodokumenter hos Forsvarskommandoen bragte visse gamle 
arkivmaterialer frem i lyset. To af observationerne involverer radar. 

Motorfærgen Smyril i høj sø. 


Flyvertaktisk Kommandos svar på anmodningen om aktindsigt i ufodokumenter hos 
Forsvarskommandoen. 

Foto: Ole Henningsen 







I februar 2010 anmodede jeg Forsvarskommandoen 
(FKO) om aktindsigt i dokumenter omhandlende 
bestemte ord, som fx ufo, flyvende objekt, 
spøgelsesraketter og ghost rockets. 

Forsvarskommandoen bad Flyvertaktisk Kommando 
(FTK) i Karup om at svare på anmodningen, og i løbet af 
foråret og forsommeren fik jeg fremsendt et materiale, 
som på et senere tidspunkt vil blive offentliggjort i 
anden sammenhæng. Blandt de udleverede dokumenter 
findes tre telexmeddelelser, der vedrører 
ufoobservationer fra Færøerne og Grønland. Spændende 
nok involverer to af disse telexer observationer af mål 
på radaranlæg. 

Motorfærgen Smyril 

Denne telexmeddelelse er hos FKO registreret den 10. 
februar 1983. Meddelelsen er afsendt fra Færøernes 
Kommando, FRK, og fremsendt til RDFQC/FKO og 
RDFQE/FE. Meddelelsens klassifikation TIL 

TJENESTEBRUG er udstreget. Teksten lyder: 

„DEN INT 200 
INTREP/FRK/OOl/FEB 

1345Z meddeles fra Landsstyrets Vagt og 
Bjærgningstjeneste, at motorfærgen Smyril den 8 FEB 2112Z kom ud for følgende hændelse: I Nolsø Fjord ca 1/2 sømil 
fra Kirkebynes observeredes lille hvidt lys forude samtidigt med ekko på radar. Målet gik op i fart 1 sømil på radar. 
Smyril blev belyst med kraftig projektør og ekko forsvandt fra radaren. Radaren stod på 6 sømil området og andet 
observeret ekko foreblev på skærmen. Visuelt kunne intet observeres. 

2. Henset til tidsforløbet mellem hændelse og indrapportering hertil er sonareftersøgning ikke foretaget. 

3. Skriftlig rapport følger ikke." 

Færøernes Kommando 



Færøernes Kommando 



Færøernes Kommando (FRK) har til opgave først og fremmest at varetage 
rigsfællesskabets suverænitet. Dette gøres gennem overvågning af farvandene omkring 
Færøerne. Herudover deltager Færøernes Kommando i løsningen af andre opgaver som 
fiskeriinspektion, søredningstjeneste, patienttransport og andre opgaver af 
samfundsmæssig karakter. 


Holsteinsborg Politi 

Denne telexmeddelelse er hos FKO registreret den 27. 
januar 1983. Meddelelsen er på engelsk og afsendt af 
ISCOMGREENLAND og fremsendt til RDFQC/CHOD DEN, 
RDFQE/CHOD DEN INT og til info for 
ZEN/CINCWESTLANT. Meddelelsen, der er klassificeret i 
FKO og fremsendt som NATO CONFIDENTIAL, lyder i 
oversættelse: 

„INTREP/ISCOMGREENLAND/OOl/JAN 
Kl. 2345Z rapporterede skipperen på den grønlandske 
trawler »Lazarus« til Politiet i Holsteinsborg, at han 
havde observeret, hvad han anså for at være grønne 
nødsignaler' i sydvestlig retning, medens han befandt 
sig på en position 2 sømil ud for Holsteinsborg. På 
grund af issituationen kunne politikutteren ikke gå ud. 
Trawleren »Lazarus«, der allerede befandt sig ved 
kanten af isen, blev anmodet om at foretage en 
eftersøgning og rapportere tilbage. 

Kl. 0150Z blev det rapporteret, at man intet havde set, 
men at man havde haft et uidentificeret objekt på 
trawlerens PPI (trawlerens radar /red.) som viste et 
meget kraftigt ekko, der bevægede sig mod nordvest i 
en zig-zag kurs. Radarkontakten varede ca. 3 min., 
hvorefter ekkoet pludselig forsvandt, og der var ikke 
senere radarkontakt." 

Grønlands Kommando 



Det kan tilføjes, at Grønlands Kommando i Grønnedal på daværende tidspunkt havde 
en dobbeltrolle, dels som national kommando (i denne egenskab kaldet Grønlands 
Kommando), dels som NATO-kommando, kaldet ISCOMGREENLAND, som i 
ovenstående tilfælde er den afsendende myndighed. 

Egedesminde 15. maj 1985 

Der er tale om en telexmeddelelse fremsendt af Grønlands Kommando (GLK) til xx xx, RDFKA/FKO, og til info for 
RDFEA/FTK samt ZEN/Politimesteren i Grønland. Der er tale om en Nato unclassified meddelelse, dvs. den 
uklassificerede meddelelse er ikke på nogen måde hemmelig eller belagt med restriktioner for offentliggørelse: 

„DEN INT 209 

1. GLK er den 15. maj 1985 fra Politiet i Egedesminde blevet orienteret om et uidentificeret lysobjekt syd for bygden 
Agto. (pos. 6756N 5337W). 

2. Beskrivelse. 

Lysobjektet er blevet beskrevet som ,underligt lys - nærmest som en kraftig grønlig lyssøjle'. 

3. Hændelsesforløb. 

A. 0009Z blev lyset første gang observeret i et område syd for bygden Agto af kommuneden samt skibet »Erik 
Nielsen«, (pos ukendt). 

B. 0220Z observerede kutteren »Blåhval« (pos ukendt) et tilsvarende lys ligeledes syd for Agto. 

C. 0240Z rapporterede trawleren »Sisimiut« (pos 6722N 5400W) også lyset syd for Agto. 

4. FIC Søndrestrøm har ingen bemærkninger til observationen. 

5. Politi rapport vil efter modtagelsen blive fremsendt." 

Meddelelsen er registreret hos FKO den 17. maj 1985. 

Opfølgning på aktindsigt 

Indholdet af Flyvevåbnets offentliggjorte ufomappe samt indholdet af de dokumenter, der er dukket op i forbindelse 
med anmodningen om aktindsigt, viser, at Forsvaret og andre myndigheder gennem de år, der er dækket af det 
offentliggjorte materiale pt. 1978-2002, året 1946 samt visse enkeltstående sager, til stadighed rutinemæssigt har 
indsamlet og registreret de ufoobservationer, offentligheden har henvendt sig med. 

Det er af stor offentlig interesse at få indblik i, hvilke typer af observationer, der er ind rapporte ret, og hvorledes 
sådanne rapporter er behandlet, hvilke myndigheder der har været involveret i behandlingen af sagerne, og hvor 
sådanne rapporter er endeligt arkiveret. Der skal derfor ikke herske tvivl om, at det fra SUFOI's side blev hilst med stor 
interesse og glæde, da kaptajn Thomas Pedersen fra Flyvertaktisk Kommando i 2009 så aktivt medvirkede til 
afmystificeringen og offentliggørelsen af Flyvevåbnets såkaldte ufomappe. 

Visse dele af svaret fra Forsvaret på anmodningen om aktindsigt her i 2010 vil der efterfølgende blive fulgt op på. Hvad 
denne opfølgning og efterforskning evt. vil bringe frem af nye dokumenter og oplysninger, kan læserne fremover følge 
med i via SUFOI's elektroniske UFO-Mail, som alle gratis kan tilmelde sig via www.ufo.dk. 



Flyvevåbnets ufo-arkiv 

Hvad indeholder de danske X-Files? 

3. del 

Af Ole Hennirigsen 

Spændende indberetninger fra Flyvestation Torshavn, fra Politiet på Thule Air Base og fra andre 
grønlandske politimyndigheder. 

Nogle af de specielle og spændende indberetninger til Flyvevåbnets 
offentliggjorte ufoarkiv er videreformidlet af myndigheder på Færøerne og i 
Grønland. Også disse frigivne dokumenter er anonymiserede, dvs. navne 
og visse andre data er slettet med sort tusch. I referatet af sådanne 
dokumenter er disse sletninger i denne sammenhæng erstattet med 
krydser. Alle citater bringes med original retstavning, formuleringer etc. 

Politiet på Thule Air Base 

En 56-årig maskinfører med „normalt syn" indberetter til Politiet på Thule 
Air Base, 3970 Dundas, i Grønland, at han den 5. januar 1981 kl. ca. 12.50 
har iagttaget en flammende genstand på himlen. Dette fremgår af en 
udfyldt rapportformular (Form 3622 - her i maskinskrevet udgave) med 
journal nr. J. 3-1/81. 

Observationsstedet anføres som P-Mountain-vejen, hvor iagttageren kørte Luftvåbnets i 2009 frigivne „ufo-mappe' 
mod øst-syd-øst ca. 800 m øst for DET-3-vejen. Genstanden blev set i Foto: oie Henningsen 
retningen ca. sydøst til syd i ca. 45 grader til ca. 30 graders højde, hvor den forsvandt bag fjeldet. 

På rapportens side 2 har iagttageren tegnet genstanden som en firkantet, 
flammende flade, der faldt lige ned. Den lyste flammende som en mellemting 
mellem rødt og hvidt, hen imod gulligt som et julelys. Den trak ingen „hale" efter 
sig. Størrelsen: „Den virkede stor", og iagttageren tænkte på helikopteren, som 
han troede faldt ned. 

Under punktet om genstandens opførsel i luften (eksplosioner, røg, lyd o.I?) 
noteres det: „ Intet blev hørt til lyd , hvilket iagttageren heller ikke mente at 
kunne , idet han var kørende i en temmelig larmende bil. Ingen røg. Det var 
næsten helt mørkt , men himlen var svagt blå i iagttagelsesretningen , klart i 
vejret , ingen skyer". 

Oplysninger, der kan give holdepunkter for flyvehøjden, kan ikke oplyses, men 
det anføres, at iagttageren havde en fornemmelse af, at det var „tæt" på, dvs. 
3-400 m. 

Genstandens fart (formularens formulering: evt. antal sekunder, det tog 
genstanden at gennemflyve en nærmere angiven strækning eller vinkel angivet 
med et par pile): ca. 2 sek., virkede som „normalt" faldende, og ikke hurtigt som 
et „stjerneskud". 

Det noteres, at iagttageren følte, at genstanden - hvis den ramte jorden - ville 
ramme 5-6 km fra iagttagelsesstedet. 

Denne skriftlige 2 siders rapport er tilsyneladende udarbejdet den 16. januar 
det 1981, og den indsendende myndighed er anført som: POLITIET PÅ THULE AIR 
BASE, 3970 Dundas. I overensstemmelse med øvrige dokumenter i Flyvevåbnets 
offentliggjorte ufomappe, er detaljer om navn, stilling m.v. på rapportens 
med sort tusch. 

Observatørens skitse af 
observerede objekt på himlen 

Foto: Ole Henningsen 


udarbejder anonymiseret ved udstre 

Den oprindelige rapport med tilføjelser samt telex om jordskælv og kort over området. De 
sorte udstregninger viser myndighedernes anonymisering af de frigivne dokumenter. 

Foto: Ole Henningsen 

Rapporten fortsættes 

På en tilføjet side 3 den 20. januar 1981 står der: 

„Der er her til kontoret indløbet oplysninger om, at 
flyvende uidentificerede objekter meget ofte ses 
observeret i forbindelse med, at der f.eks. i et område 
har været jordskælv eller f.eks. vulkanudbrud. I den 
forbindelse skal det nævnes, at der dagen før 
nærværende observation blev registreret et jordskælv i 
Thuledistriktet, hvilket vil sige den 5. JAN 1981 kl. 1447 
GMT (kl. 1047 lokal tid for TAB). Positionen for 
jordskælvscentret var 76,08 N, 67,82 W liggende 10 km 
under jordoverfladen, styrken var 4,1 målt efter 
Richterskalaen. 

Nærværende jordskælvscenter er beliggende nøjagtig 
50 km ca. SØ for Thule Air Base, mellem P-Mountain og 
Sav i g si vik. 

Observationsretningen for det flyvende objekt den 5 JAN 
1981 er ca. retningen mod jordskælvscentret." 

Rapportskriveren tilføjer: „Fortsat samme dag. Det skal 
bemærkes, at undertegnede den 5. JAN 1981 kl. 1305, 
straks efter anmeldelsen, talte med xx xx, J-Site, for at 
høre, om man der på radarstationen havde observeret 
noget, hvilket ikke var tilfældet, idet man ,ser den 
anden vej'. 

Endvidere kontaktede jeg RAPCON kl. 1308. Heller ikke 
her havde man observeret noget på radar (flyradar), og 
efter en nærmere undersøgelse kunne det konstateres, 
at man ikke manglede eller savnede noget fly eller 
helikopter over Nordpolarområdet." 

Begge de to nye tilføjelser er forsynet med underskrift 
m.v., der er fjernet i forbindelse med offentliggørelsen 
af dokumenterne. På et medfølgende landkort over 
området er indtegnet iagttagelsessted og -retning. 

Rapporten er endvidere vedlagt en telexmeddelelse om 
jordskælvet skrevet af den danske forbindelsesofficer 

ved Thule Air Base og stilet til „ionlab" på basis af oplysninger fra USGS, National Earthquake Information Service, om 
det nævnte jordskælv. 

Luftfoto af snedækket Thule Air Base. 


Videresendt til Grønlands Kommando 

Det fremgår af følgende dokument, at disse oplysninger er fremsendt til Politimesteren i Grønland, der den 2. februar 
1981 videresender materialet til Grønlands Kommando i Grønnedal. Grønland er en selvstændig politikreds i 
rigsfællesskabet. Politikredsen er organisatorisk placeret under Justitsministeriet, og Politimesteren, der har ansvaret 
for administrationen, er placeret i Nuuk. 



Grønlands kommando, GLK, ledet af en stabschef, er en niveau-II myndighed direkte underlagt Forsvarskommandoen 
(2010) med bl.a. følgende opgaver: Det militære forsvar af Grønland, farvandsovervågning, suverænitetshævdelse, 
eftersøgning og søredning, samt fiskeriinspektion og støtte til det grønlandske samfund mv. 



Den supplerende beretning fra Politiet ved Thule Air Base fortæller om radarmålet og 
sendes efterfølgende af Politimesteren i Grønland videre til Grønlands Kommando. 

Foto: Ole Henningsen 


Radarobservation på Thule Air Base 

Fredag den 6. februar 1981 kommer en ret så spændende tilføjelse til den tidligere observationsberetning udarbejdet af 
den ihærdige politimedarbejder i Thule: 

„FORTSÆTTELSESRAPPORT vedr. lysfænomen iagttaget ved Thule Air Base den 5. JAN 1981. 

Basecommander xx xx, Thule Air Base, meddelelte mig den 22. JAN 1981, at chefen for xx, xx xx havde observeret det 
flyvende objekt/lysfænomenet på deres radar den pgl. dag til trods for, at jeg ikke var blevet underrettet derom, da jeg 
straks efter den telefoniske anmeldelse hertil, rettede telefonisk henvendelse til xx. 
xx xx var imidlertid bortrejst på ferie den 22. JAN 1981. 

xx xx, Thule Air Base, har i dag til undertegnede via xx xx forklaret, at man den 5. JAN 1981 kl. 1350 på radaren 
observerede et uidentificeret flyvende objekt i retning af 165 grader retvisende fra basen (240 grader fra magnetisk 
nordpol). 

Afstanden var ca. 15 nautical miles. Hastigheden var meget langsom, idet det bevægede sig mod øst med en fart af 
20-40 knob. Fra den specielle radar, objektet blev observeret, er det umuligt at nøjagtigt at sige, hvilken højde, 
objektet befandt sig på, men det var mellem 2.000 og 30.000 feet. 

Med hensyn til objektets størrelse oplyses det, at det gav ca. samme signal som hvis det havde været et fly af typen C- 
14 (det/de sidste bogstaver af flytypen kan ikke læses på dokumentet /red.). Objektet blev observeret på radaren i 20- 
30 sekunder. 

xx xx oplyser på forespørgsel, at årsagen til, at jeg intet 
fik at vide ved min henvendelse til xx xx den 5. JAN 
1981, sandsynligvis er den at man ikke ønsker at oplyse 
om noget, ,der ikke bør være der', idet det ofte regnes 
som fejl ved radaren. Endvidere er sådanne 
radarobservationer ikke sjældne idet man gennemsnitlig 
en gang hver anden til tredie uge har ,et signal der ikke 
bør være der'." 

Denne „Fortsættelsesrapport" fra Thule modtages og 
videresendes af Politimesteren i Grønland den 26. 
februar 1981 i en skrivelse med Journal Hj. nr. 06.03- 
2/81 til Grønlands Kommando i Grønnedal om 
observationen af lysfænomenet den 5. januar 1981 fra 
Thule området. Skrivelsen er med j. nr. st/mm stilet til 
Grønlands Kommando, 3930 Grønnedal og lyder: 

„I tilslutning til den herfra den 2. februar 1981 
fremsendte beretning fra politiet Thule Air Base 
vedrørende observation af lysfænomen den 5. januar 
1981, fremsendes hermed en supplerende beretning fra 
politiet, hvoraf fremgår, at et uidentificeret flyvende objekt på det pågældende tidspunkt tillige er observeret på de 
amerikanske styrkers radaranlæg." 




Rapportens vej gennem systemet 

Dateret den 2. marts 1981 er der udarbejdet en kommentar til den modtagne indberetning fra Politiet ved Thule Air 
Base. Det er tilsyneladende en medarbejder ved Grønlands Kommando (GLK), der er ansvarlig for kommentaren, som 
knytter et par rettelser samt forsøg på forklaring til den originale indberetning og i sin helhed lyder: 

„Kommentarer til indberetning fra Politiet Thule AB vedr. observation af lyssignal. 

Det fremgår af oplysningsskemaet at xx kl. ca 1250 lokal tid iagttager et faldende lysende fænomen i SØ-lig retning og 
kl ca 1300 (tidspunkt ikke direkte anført) informerer politiet TAB (Thule Air Base) om fænomenet, der af HJS (må være 
observatørens initialer, der ikke er blevet slettet /red) antages at kunne være nedstyrtende helikopter. 

Det fremgår ikke om Politiet informeres via bilradio eller om andre (brandstationen) er blevet informeret først, eller om 
xx er kørt tilbage til basen for mundtligt at informere Politiet. Skemaet er dateret 16/1 men det fremgår ikke hvornår 
xx har givet de i skemaet anførte mere udførlige oplysninger. Der anføres i tilføjelserne at jordskælvet indtraf 5/1 kl 
1447, men ifølge signal fra usgs skete jordskælvet 4/1 1447z = 1047 lokal tid, altså ca 26 timer før xx iagttagelser. 
Tidspunktet for iagttagelsen er xx lokal middag, men i mørketiden ved nymåne, hvor selv sydhimlen er mørk, men 
afstandsbedømmelse af uidentificeret genstand der iagttages som lys uhyre vanskelig, snarest umulig, ligesom 
størrelsesangivelse er umulig, når afstand ikke kendes. 

Nordlys forekommer sjældent ved Thule, kun ca 10 % af tiden, og vil ses i sydlig retning. Iagttagelsen kan således 
være et nordlys i 100 km højde flere hundrede k, syd for Thule AB. Iagttagelsen kan også være et afgrænset område 
på bjergskråningen mod P-Mountain der tilfældigt oplyses af en projektør der langsomt lyser ned over skråningen." 
Navn, underskrift m.v. på kommentaren er fjernet i forbindelse med offentliggørelsen af dokumentet. Det fremgår ikke 
direkte af dokumenterne, men rapporten er naturligvis senere videresendt til danske myndigheder, bl.a. Flyvertaktisk 
Kommando i Karup (FTK), hvor den findes i Flyvevåbnets ufomappe, samt efterfølgende - som andre uforapporter - 
arkiveret hos Forsvarets Efterretningstjeneste (FE). 



Luftfoto af Thule Air Base ved sommertid. 


Thule Air Base (TAB) er en amerikansk militærbase med lufthavn i det nordvestlige Grønland. Basen blev i 1950'erne 
under Den Kolde Krig opført som et tophemmeligt projekt under kodenavnet »Operation Blue Jay«. 

Gennem årene har basen desuden fungeret som radarstation. Dels i forbindelse med fredelige formål som meteorologi, 
dels militært bl.a. som en del af de varslingssystemer, der skulle kunne advare USA ved et eventuelt missilangreb. 

I 1961 blev Ballistic Missile Early Warning System (BMEWS) som det første anlæg sat i funktion under navnet (J-Site). 
Det skulle give varsling om affyring af ballistiske missiler. Oplysningerne blev videresendt til NORAD i Cheyenne 
Mountain i Colorado, USA, hvor man her skulle beslutte yderligere handling. 

I 1980'erne iværksatte man udskiftninger af de efterhånden gamle radaranlæg og lod dem erstatte af nogle nyere og 
mere moderne. I 2006 startede igen en modernisering af området. 



NATO-radarstationen på toppen af Sornfelli (749 m) på Færøerne. 


Melding fra Flyvestation Torshavn på Færøerne 

Den 8. november 1986 blev Flyvestation Torshavn på Færøerne kontaktet afen kvinde, der sammen med to ledsagere i 
bil havde observeret et lysfænomen på himlen i nærheden af flyvestationen. Den 10. november 1986 udarbejder og 
fremsender Flyvestation Torshavn på Færøerne følgende skrivelse til Flyvertaktisk Kommando (FTK) i Karup med ref. 
100-289 om sagen: 

Emne: Rapport om uidentificerede flyvende genstande, DEN INT 209. 

1. Flyvestation Torshavn (FSNTOH) blev 8 NOV 1986 telefonisk kontaktet af xx xx (navnet på observatøren fjernet i 
forbindelse med offentliggørelsen af Flyvevåbnets ufomappe) fra Suderoy ang. et lysfænomen, der var blevet 
observeret i umiddelbar nærhed af FSNTOH operationsområde natten til den 8 NOV 1986. 

2. På grundlag af xx xx observationer fremsendes hermed en foreløbig DEN INT 209. Endelig rapport vil senere tilgå i 
form af rapportblanket (form 3622), der d.d. er rekvireret ved FMK. 

3. Den følgende forklaring er en bearbejdet afskrift af vagthavende officers notater fra telefonsamtalen der fandt sted 8 
NOV 1986 kl. ca. 1020. 

FORKLARING 

„4. Natten til d. 8 NOV var xx xx og to ledsagere på vej mod Torshavn i bil. Da bilen drejede ind i Ko I le fjord kl. 0058 
observerede de tre passagerer et usædvanligt fænomen på himlen i vestlig retning. Det drejede sig om en lysende 
genstand der virkede som om den var ganske nær ved fjeldtoppene. Genstanden var meget tydelig på nattehimmelen 
og lignede ikke noget de tre iagttagere tidligere havde set. 

Bilen fortsatte mod Torshavn og kom således forbi FSNTOH, der ligger på denne rute. Ved passage af FSNTOH forekom 
det iagttagerne, at genstanden svævede lige over radomerne på toppen af Sornfelli. Det så nu ud som om genstanden 
blev belyst med kraftige hvide projektører fra FSN operationsområde. Det hvide lys var meget klart og kunne ses som 
koncentrerede stråler i luften. 

Selve genstanden var helt tydelig og beskrives således af xx xx 

• Orangefarvet lys som fra et glødende bål. 

• Virkede meget stor dvs. forholdsvis større end en normal fuldmåne. 

• Lyset strålede fra den, men himmelen var ikke farvet. 

• Virkede rund, men var muligvis mangekantet. 

De tre personer var overbeviste om, at fænomenet måtte have tilknytning til FSNTOH, men for en sikkerheds skyld 
besluttede de sig for at køre ind (til Flyvestation Torshavn /red.) for at spørge. Grundet uheldige omstændigheder bl.a. 
i forbindelse med ombygning fik de imidlertid ikke kontakt med vagthavende officers assistent, der opholder sig i 
indkvarteringsområdet, hvorfor de besluttede sig for at køre videre. Lysfænomenet kunne observeres lige indtil kort før 
ankomsten til Torshavn, hvor fjeldene hindrer udsynet. Bilen ankom ti! Torshavn kl. 0145 

5. Efter at have talt med xx xx kontaktede vagthavende officer politiet i Torshavn, Færøernes Kommando og Vagar 
Lufthavn, men ingen af disse myndigheder kendte noget til fænomenet. I løbet af natten havde operatørerne 
observeret nordlys på radarscopet, men xx xx der ved flere lejligheder har set nordlys, afviste at det kunne være det 
hun havde set. Det skal bemærkes at FSNTOH ikke råder over lyskastere, og at der den pgl. nat ikke var 
øvelsesaktiviteter af nogen art. 

6. FSNTOH har ingen forslag til forklaring af fænomenet." 



Flyvestation Torshavns rapport til Flyvertaktisk Kommando om en borgers observation af 
et ufofænomen i november 1986. 

Foto: Ole Henningsen 


Ingen andre dokumenter om sagen 

I denne sammenhæng skal det påpeges, at ufomappen indeholder en lang række rapportskemaer og bl.a. 
korrespondance, som er fremsendt til Flyvertaktisk Kommando (FTK) i Karup. Ikke alle rapporter sidder i kronologisk 
orden. Sammenblandingen af rapporter fra forskellige årstal og datoer kan være sket hos FTK ved forskellige lejligheder 
i årenes løb og af flere forskellige årsager. En mulighed er også, at sammenblandingen kan være sket ved 
forberedelsen og selve scanningsprocessen i forbindelse med offentliggørelsen af ufomappens indhold den 28. januar 
2009. 

Umiddelbart er det dog ikke lykkedes i Flyvevåbnets ufomappe at lokalisere en senere rapportformular 3622 eller andre 
uddybende dokumenter med et indhold, der refererer til denne spændende og usædvanlige skriftlige beretning fra 
Flyvestation Torshavn om observationen. 

Læs hele artiklen »Hvad indeholder de danske X-Files? 3. del« 



UFO på TV-indslag fra Indonesien? 


Af Ole Hermingsen 

Læserhenvendelse om ufo på TV-indslag om vulkanudbruddet i Indonesien 



UFO-Mail læseren Kim f. har henvendt sig til SUFOI og spurgt til et nyhedsklip fra TV2 om vulkanudbruddet i 
Indonesien: 

„På TV2's nyhedsliste ligger der et klip fra vulkanudbruddet i Indon isen fra den 1. november 2010 kl. 7:22... I starten 
af klippet ser man et hurtigt glimt af et ufo ved siden af vulkanen. 

Det ser meget mystisk ud, men man er ikke i tvivl... har ikke kunnet downloade klippet for nærmere undersøgelse... 
håber at I kan finde linket på TV2's webside, ellers har jeg det på mit kamera, hvis I er interesseret i at se det." 

Klippet kan stadig ses på denne adresse: 

SUFOrs Fotoafdeling har fundet klippet på adressen http://nyhederne.tv2.dk/article.php/id-34667879: lava-strømmer- 
ud-beboere-flygter.html og kigget nærmere på sagen, hvor man ca. 5 sek. inde i tv-indslaget ser et mørkt objekt dukke 
op og hastigt forsvinde igen fra billedfeltet. 

Efter at have gennemgået videosekvensen er man i Fotoafdelingen ikke 
i tvivl om, at det enten drejer sig om en fugl eller et insekt, der hurtigt 
flyver forbi kameraets objektiv. 

Ud fra selve udseendet er et insekt formentlig det mest sandsynlige. 

Læseren kommenterer efterfølgende: 

„1000 tak for jeres tilbagemelding. 

Efter at have set SUFOI's stillbilleder fra TV-indslaget tror jeg også, at 
det er et insekt ud fra formen, og det ser meget mørkere ud end de 
andre skygger på fotoet, idet det er meget tættere på... 

igen tak for hjælpen med at løse det lille mysterie." ^ 


Udsnitforstørrelse af det „forbifarende" 
mørke objekt. 


Missilafskydning ved USA's 
vestkyst - eller...? 

Af Ole Henningsen 

Mystisk missilopsendelse har vakt opstandelse og undren i USA. Virkeligheden var formentlig også 
en helt anden. 




Stillfotos fra videosekvensen med „raketopsendelsen". 



CBS fotografen Gil Leyvas forklarer om sin nu berømte 
optagelse. 


Fotografen Gil Leyvas fra en af CBS's regionale TV-stationer filmede fra en nyhedshelikopter, hvad der lignede en 
„langsom" raketopsendelse fra horisonten og et godt stykke op på den farvede solnedgangshimmel. 

Den usædvanlige videooptagelse er lynhurtigt gået Verden rundt og har vakt berettiget opsigt, da ingen af 
myndighederne i USA ville tage ansvaret for at have deltaget i nogen form for raketopsendelse. 

Videosekvensen, som oprindeligt er på mere end 10 min., fik tillagt stor seriøsitet, da CBS fik den tidligere 
forsvarsminister Robert Ellswoth til at udtale sig til kamera om optagelsen. Han mente bl.a., at det amerikanske forsvar 
måske forsøger at påvirke Asien i forbindelse med præsident Obamas besøg i denne verdensdel. 

„Jeg ved det ikke , men måske kan det her være en måde at vise vores militære styrke , mens Obama er i Asien. Det 
kan være en testaffyring af et ballistisk missil fra en ubåd for at demonstrere over for Asien , at vi er i stand til at gøre 
det", siger han til CBS News. 

TV-indslaget fra den 9. november 2010 kan på YouTube ses på denne adresse: 

http://www.youtube.com/watch?v=oyEvk-VTuEI 

Løsningen er dog knapt så eksotisk, idet der tilsyneladende er tale om en kondensstribe fra et fly belyst af 
solnedgangen. Som visse kommentatorer gør opmærksom på, er det især synsvinklen og belysningen fra den 
nedgående sol, der gør optagelsen så spektakulær. 

Adskillige af ufo-mails læsere har formentlig også med mellemrum undret sig over, hvordan nogle fly i horisonten 
trækker kondensstriberne efter sig mere eller mindre lodret op på himlen - eller modsat, og kan tage sig helt utrolige 
ud. 

Flere links til optagelsen og danske artikler om sagen kan bl.a. ses på disse adresser: 
http://jp.dk/udland/usa/article2240967.ece 

http://politiken.dk/udland/ECE1105429/usa-undrer-sig-over-missilaffyring-i-californien/ 
http://politiken.dk/udland/ECE1105892/optisk-illusion-eller-skraemmeraket— spekulationerne-fortsaetter/ 

Efter at have set optagelsen, gør visse iagttagere opmærksom på, at der jo er en militær helikopter til stede i 
luftrummet, hvorfor det må være en militær operation. _ 

Screenshot fra et webcamera samme tid et 

Helikopteren ses pa visse dele af optagelsen. Her glemmer man samme fænomen igen. 

åbenbart at tage i betragtning, at denne helikopter er relativ tæt på fotografen, medens den „mystiske" røgfane eller 
kondensstribe - uanset oprindelsen - befinder sig utroligt meget længere væk. 

Et senere indslag fra CBS News ses på denne adresse: 

http://www.cbsnews.com/video/watch/?id=7040407n&tag = related;photovideo 

Visse kommentatorer peger på, at hvis der er tale om en kondensstribe fra et fly, så må et fly på samme position dvs. 
på samme tidspunkt, samme rute og under nogenlunde samme vejrforhold, igen kunne give samme fænomen på 
himlen. 

Amerikaneren Liem Bahneman påpeger i sin blog på internettet, at der ud fra tid og sted samt bane formentlig kun kan 
være tale om to nærmere bestemte fly, nemlig UPS flight 902 eller US Airways flight 808. 

Ved en gennemgang af relevante webcams fra samme tidspunkt dagen efter findert han en optagelse, der meget ligner 
den oprindelige tv-optagelse. 

Liem Bahneman er ud fra denne optagelse og yderligere check af flyvningen ret overbevist om, at der er tale om US 
Airways flight 808 fra Hawaii til Phoenix. http://blo g.bahneman.com/content/it-was-us-airways-flight-808 

Bahneman henviser i øvrigt til websitet Contrail Science, der 
beskæftiger sig indgående med div. spørgsmål i forbindelse med 
diskussionen omkring chemtrails - kondensstriber. 
http://contrailscience.com/ 

Ikke noget under, at en af ufo-mails læsere blev forbløffet, da han fra Birkerød den 23. august i år observerede - og 
dokumenterede med fotos, hvad han troede måske kunne være affyringen af den danske raket, der skulle have været 
affyret fra havoverfladen nær Bornholm. 

Den amerikanske rumfarts- og ufoefterforskningsekspert, James E. Oberg, henviser i internetdiskussionsfora på, at der 


Contrail Science 

The Science and Pseudoscience of Contrails and Chemtrails 


findes andre fotos af samme himmelfænomen, der helt tydeligt peger 
forklaring på den „mystiske" tv-optagelse. 


pa en contrail - altsa kondensstribe som 



Richard Warren har fået offentliggjort dette og 4 andre fotos taget af „det 
mystiske missil" taget fra Long 

Beach. http://abclocal.go.com/kabc/gallery?section = news&id = 7776159&photo=l 

Foto: Richard Warren 



James E. Oberg undrer sig samtidig over, at en sådan optagelse kan dukke op i medierne verden over uden en lille 
smule research inden offentliggørelsen og henviser til yderligere fotos af fænomenet på denne adresse: 

http://losangeles.cbslocal.eom/gallery/2010/ll/09/mystery-missile-launch-off-california/#photo-l 


Det kunne ganske rigtigt ligne en raketaffyring, men der er nu tale om en contrail, altså en 
kondensstribe efter et fly. 

Ikke noget under, at en af ufo-mails læsere blev forbløffet, da han fra Birkerød den 23. august i år observerede - og 
dokumenterede med fotos, hvad han troede måske kunne være affyringen af den danske raket, der skulle have været 
affyret fra havoverfladen nær Bornholm. 

Her var det også en spøjs kondensstribe, der var på spil. Læs om yderligere om sagen i UFO-Mail nr. 121 










Observationsstof 

Indberetninger til www.ufo.dk om ufo-observationer i 2010 kan ses i listen over UFO-observationer 2010. 


Til vore læsere 

Hvis du ønsker at stifte nærmere bekendtskab med indholdet af tidligere ufo-mails, så gå til www.ufo.dk 
Under rubrikken UFO-Mail finder du alle ufo-mails fra 2002 og frem til nu. 

Søger du specielle emner, så forsøg under rubrikken Artikelarkiv eller anvend sitets søgefelt. 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så send denne ufo-mail videre til din familie, 
dine venner og bekendte. 

Så har de også muligheden for at modtage ufo-mail gratis og uforpligtende, når der sker noget nyt: 

Danske og udenlandske observationer eller fotografier, aktuelle himmelfænomener og spændende tilbud på ufo¬ 
materialer. 




